Bahrom Nazarovning sahnada o‘zini tutishi Ozodbek Nazarbekovga nega yoqmadi? Konsert qanday o‘tdi? (foto+video)

“Xalqlar do‘stligi” san’at saroyida 1—4-noyabr kunlari xonanda Bahrom Nazarovning “Yuraksiz” deb nomlangan konsert dasturi bo‘lib o‘tdi. Xonandaning navbatdagi yakkaxon konsert dasturida jurnalist Feruz Muhammad mehmon bo‘ldi va dasturdan reportaj tayyorladi.

Xonanda Bahrom Nazarov konsert faoliyati davomida bir yillik tanaffusdan so‘ng, o‘zining to‘rtinchi yakkaxon konsert dasturini taqdim etdi.

Dasturda xonanda tomonidan 23 ta qo‘shiq kuylandi. Shulardan “Qara-qara”, “Dedi”, “Ro‘molingni…”, “Yoz o‘tdi”, “Tovba”, “Musofirlar haqida”, “Bir donam”, “Marhabo”, “Parishon”, “Sevdim seni”, xorazmcha va tojikcha singari bir qancha qo‘shiqlar dasturda ilk marotaba jarang sochdi.

Muxlislar orasida ommalashgan “Hijron”, “Bezovta bo‘lar onam”, “Yuraksiz”, “Pari-pari”, “Bulut”, “Nahotki-nahotki”, “Qaramading” kabi qo‘shiqlar ham kuylandi.

Dasturda O‘zbekiston, Qoraqalpog‘iston va Turkmaniston xalq artisti, marhum san’atkor Ortiq Otajonov xotirlanib, ustoz san’atkor ijodidan “Ne foyda” deb nomlangan qo‘shiq muxlislarga taqdim qilindi.

Konsert dasturida Bahrom Nazarovning ayni kunlarda ommalashib borayotgan “Insofsiz” qo‘shig‘i, bu qo‘shiq ozarbayjonlik xonanda Asif Meherremovdan “o‘g‘irlanganmi yoki yo‘q”, degan gap-so‘zlarga nuqta qo‘yildi. Qo‘shiqning asl muallifi Asif Meherremov hamda Bahrom Nazarov sahnada ushbu qo‘shiqni birgalikda kuylashdi.

Bahrom Nazarov “Insofsiz” qo‘shig‘i haqida muxlislarga quyidagilarni ma’lum qildi.
2019-yilning sentabr oyida muxlislarimizga taqdim qilingan ‘Insofsiz’ deb nomlangan qo‘shiqning muallifi ozarbayjonlik xonanda Asif Meherremov bo‘ladi. Bugun Asif Meherremov bilan sizlarga ushbu qo‘shiqni duet tarzida kuylab beramiz. Meni o‘g‘ri-o‘g‘ri deysizlar, ammo men har doim muallifdan so‘rab aytaman.
Bahrom Nazarov, xonanda
“Yuraksiz” dasturida Bahrom Nazarov Jahongir Abdug‘ofurov hamda Muhammad Karim ismli ikkita shogirdini ilk marotaba katta sahnaga olib chiqdi.

Bahrom Nazarovning konsert dasturida mehmon bo‘lgan O‘zbekiston va Qoraqalpog‘iston xalq artisti, Madaniyat vazirining birinchi o‘rinbosari Ozodbek Nazarbekov shogirdining konsert dasturi haqida quyidagi fikrlarni bildirdi.

Konsert dasturida bir-ikki kamchiliklarni ko‘rdim, bularni Bahrom Nazarovning o‘ziga aytaman. Uni sahnada o‘zini tutishi menga uncha ham yoqmayapti, menimcha bu hayajondan bo‘lmoqda. Chunki shuncha yil sahnada yurgan bo‘lsam ham, o‘zimda ham doim hayajon bo‘ladi. Toki konsert dasturiga kirishib olingunicha hayajon bo‘lib turadi. Bunda ham shunaqa narsa sezilmoqda.
Buni kamchilik deb bo‘lmaydi, bu juda yaxshi narsa, san’atkor hayajonlanishdan to‘xtab qolishdan qo‘rqishi kerak. Buning ustiga Bahromning hozirgi holati, salomatligi yaxshi emas, shamollagan, tomoqlari shishib ketgan. Bir amallab bugun o‘ziga kelib, konsertni boshlab oldi. Kuch-quvvat, omad tilayman.
Ozodbek Nazarbekov, Madaniyat vazirining birinchi o‘rinbosari
Deyarli har bir qo‘shiqqa alohida raqslar tashkillashtirilgan bo‘lib, ular qo‘shiqni muxlislarga tezroq yetib borishi uchun xizmat qildi. Misol uchun, “Sevdim seni” taronasi kuylangan vaqtda sahna sirk maydoniga aylangan bo‘lsa, “Qara-qara” kuylanganida sahna 90-yillarning yigit va qizlariga to‘ldi. Bunday holat deyarli har bir qo‘shiq kuylanganida aks etdi.


Konsert dasturida “Bravo” kulgi jamoasining a’zolari va aktyor, boshlovchi Dilshod Mirzamurodovlar boshlovchilik qildi. Ularning chiqishlari xonandaning muxlislariga jonli ijroda qo‘shiqlar kuylatishgani bilan esda qoldi.
Video reportaj davomida konsert dasturida raqslarni sahnalashtirgan raqqosa Zarina Ahmedova dasturda xilma-xil qo‘shiqlar kuylangani uchun raqqosa qizlar kiyim almashtirishga ulgurishi qiyin bo‘lganini, konsert bosh rejissori Sunnat Namozor esa dastur qo‘shiqlari orasida birortasi ham o‘zgarmaganligini, ya’ni birinchi kunda repertuar qanday bo‘lsa qolgan uch kunda ham xuddi shunday, o‘zgarishsiz qolganligi va bu juda ham yaxshi holat ekanligini ma’lum qildi.

Dastur so‘ngida “Pari-pari” hamda “Bulut” deb nomlangan raqsbop taronalar kuylanishi bilan deyarli butun zal ushbu qo‘shiqlarga raqsga tushishdi.

Xonanda Bahrom Nazarovning konsert dasturi shunday o‘tdi.